B&O brugte 65 mio. ekstra på komponenter

Selv om væksten endnu en gang var god for B&O, blev bundlinjen rød. Det er nemlig blevet dyrt at skaffe komponenter til Struer-folkenes produkter. Hele 65 millioner ekstra måtte de betale for komponenter i tredje kvartal.

Selskabet forventer, at det høje omkostningsniveau for komponenter vil fortsætte igennem resten af regnskabsåret og påvirke såvel indtjening og frie pengestrømme negativt. Derudover er usikkerheden relateret til de globale leverandørkæder og forbrugerefterspørgsel steget som følge af højere inflation, Ruslands invasion af Ukraine og COVID-19 nedlukninger i Kina.

B&Os direktør, Kristian Teär, sagde i forbindelse med fremlæggelsen af regnskabet:

– I Q3 påvirkede den globale mangel på komponenter både vores omkostninger og produkttilgængeligheden. Vi forventer, at dette fortsætter i et stykke tid. Derudover, ser vi højere usikkerhed relateret til forbrugerefterspørgsel som følge af højere inflation, Ruslands tragiske invasion af Ukraine og COVID-19 nedlukninger i Kina.

B&O formåede ellers at levere en omsætningsvækst på 10 procent i tredje kvartal. Det er syvende kvartal i træk, at de kan fremvise tocifrede vækstrater. Helt i tråd med den turnaround-strategi der blev iværksat, da det så sortest ud.

I alt omsatte B&O for 775 millioner kroner i kvartalet (77 millioner mere end i samme periode sidste år). Indtjeningen for perioden blev dog et tab på 16 millioner kroner, mod et overskud på 13 milioner sidste år.

B&O brugte 65 mio. ekstra på komponenter